Document ID: 32011R0754

REGOLAMENT TAL-KUNSILL (UE) Nru 754/2011
tal-1 ta’ Awwissu 2011
li jemenda r-Regolament (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari, l-Artikolu 215(2) tiegħu,
Wara li kkunsidra d-Deċiżjoni tal-Kunsill 2011/487/PESK tal-1 ta' Awwissu 2011 li temenda l-Pożizzjoni Komuni 2002/402/PESK dwar miżuri restrittivi kontra Usama bin Laden, membri tal-organizzazzjoni Al-Qaida u t-Talibani u individwi, gruppi, impriżi u entitajiet oħra assoċjati magħhom (1), adottata skont il-Kapitolu 2 tat-Titolu V tat-Trattat tal-Unjoni Ewropea.
Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u mill-Kummissjoni Ewropea,
Billi:
(1)
Fis-27 ta’ Mejju 2002, il-Kunsill adotta l-Pożizzjoni Komuni 2002/402/PESK (2), u r-Regolament (KE) Nru 881/2002 (3).
(2)
Fis-17 ta’ Ġunju 2011, il-Kunsill tas-Sigurtà tan-Nazzjonijiet Uniti, li kien qed jaġixxi skont il-Kapitolu VII tal-Karta tan-Nazzjonijiet Uniti, adotta r-Riżoluzzjoni 1989 (2011) dwar theddid għall-paċi u sigurtà internazzjonali kkawżati minn atti terroristiċi.
(3)
Fl-1 ta' Awwissu 2011, il-Kunsill tal-Unjoni Ewropea adotta d-Deċiżjoni tal-Kunsill 2011/487/PESK.
(4)
Ir-Regolament (KE) Nru 881/2002 għandu għalhekk jiġi emendat f’dan is-sens,
ADOTTAT DAN IR-REGOLAMENT:
Artikolu 1
Ir-Regolament (KE) Nru 881/2002 huwa b’dan emendat kif ġej:
(1)
It-titolu huwa sostitwit b’dan li ġej:
“Ir-Regolament tal-Kunsill (KE) Nru 881/2002 tas-27 ta’ Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati man-network ta’ Al-Qaida”.
(2)
Fl-Artikolu 1(5)„ il-kliem “u t-Taliban” huma mħassra.
(3)
Fl-Artikolu 2(3), il-kelmiet “Usama bin Laden” u “u t-Taliban” huma mħassra.
Artikolu 2
L-Anness I tar-Regolament (KE) Nru 881/2002 huwa b’dan emendat skont l-Anness ta’ dan ir-Regolament.
Artikolu 3
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Awwissu 2011.

Labels: 3
10
18
5